Илия Бешков
При овцата

chitanka.info

— Преди да са ви заклали, искам да ми отговорите на няколко въпроса.

— Бе-е-е…

— Освен дето сте бели и черни, други някакви расови различия да има между вас?

— Бе-е-е…

— Напоследък се намесиха в брачния ви живот. Навярно сте много доволни от изкуственото осеменяване?

— Бе-е-е…

— Но ето, че изникна голям спор между агрономи и ветеринари. Ветеринарите упорито твърдят, че осеменяването е деликатна операция и само те можели да вършат тая работа…

— Бе-е-е…

— Това обаче не попада ли под закона за скотоложството?

— Бе-е-е…

— Какво вярно има в това, че сте трансформирали производството си и вместо сирене произвеждате маслини?

— Бе-е-е…

— Много желая да ми кажете какво мислите напоследък за нас — хората?

— Бе-е-е…

— Не ми отговорихте на нито един въпрос. Сигурно възнамерявате да се изкажете в някой таен позив…

— !?

„Стършел“ — 13 декември 1940

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.